和王仲甫病暑
作者：晁補之
朝代：宋

paragraphs: 吳邦憚暑如蜂蠆，河曲還遭長日曬。
蔗漿金碗頼蠲煩，內託潛陰數爲敗。
黄昏乍快風吹髮，驅拊蚊虻坐明發。
青衫主簿氣如雲，茂陵無事悲消渴。
茫洋河伯何爲者，兩涘無因辨牛馬。
何生狂夢涸歸墟，喉舌湯湯未勞瀉。
能來一嗽華池津，七椀清風立有神。
更尋齒下微妙訣，遣君體適仍魂平。
案頭白紙如堆雪，人事紛紛日將月。
與君未遇尤四時，利害相磨生內熱。